google/wiki40b huggingface dataset:
Αικατερίνη Τρικούπη

Βιογραφία

Γεννήθηκε στη Κωνσταντινούπολη το 1800 και ήταν κόρη του λογίου και αξιωματούχου στις Παραδουνάβιες Ηγεμονίες Νικολάου Αλ. Μαυροκορδάτου (1744 - 1818) και της Σμαράγδας Καρατζά. Είχε έναν αδελφό , τον αγωνιστή της επανάστασης του 1821 και πολιτικό του ελληνικού κράτους, Αλέξανδρο Μαυροκορδάτο και δύο αδελφές, τις Ελένη και Ευφροσύνη ( σύζυγος του Φρειδερίκου Εδουάρδου Ράινεκ ). Θείος της ήταν ο ηγεμόνας της Βλαχίας, Ιωάννης Καρατζάς.
Όταν μετά την έναρξη της ελληνικής επανάστασης πραγματοποιήθηκαν από τους Οθωμανούς διωγμοί κατά των Ελλήνων της Κωνσταντινούπολης, η οικία της στο Μέγα Ρεύμα δέχτηκε επίθεση, ενώ ο θείος της, Γεώργιος Μαυροκορδάτος απαγχονίστηκε. Αργότερα, υπό το φόβο μην αιχμαλωτιστεί και καταλήξει στα χαρέμια, έφυγε από την οικία της και βρήκε καταφύγιο σε έναν Άγγλο ιερέα, ο οποίος την φυγάδευσε μέσω πλοίου στην επαναστατημένη Ελλάδα και συγκεκριμένα στο Ναύπλιο όπου επανενώθηκε με τον αδελφό της Αλέξανδρο.
Στις 7 Ιανουαρίου του 1826 παντρεύτηκε στο Ναύπλιο τον πολιτικό Σπυρίδωνα Τρικούπη. Από αυτόν τον γάμο, απέκτησε τέσσερα παιδιά: την Αγλαΐα (1830 - 1842), τον Χαρίλαο (1832 - 1896), τον Όθωνα (1833 - 1844) και τη Σοφία (1838 - 1916 ). Έζησε για πολλά χρόνια στο εξωτερικό , κυρίως στο Λονδίνο, όπου ο σύζυγός της διετέλεσε πρεσβευτής και αργότερα εγκαταστάθηκε οικογενειακώς στα Πατήσια. Πέθανε στις 15 Ιουλίου του 1871 στην έπαυλη Τρικούπη της Αίγινας όπου ζούσε, από πνιγμό. Ενταφιάστηκε στο Α' Νεκροταφείο Αθηνών στον οικογενειακό τάφο της οικογένειας Τρικούπη.
Φημιζόταν για το παράστημά, την ευγένεια και την μόρφωσή της την οποία απέκτησε μετά την ενηλικίωσή της, μαθαίνοντας εκτός των άλλων και γαλλικά. Στο Εθνικό Ιστορικό Μουσείο, μεταξύ των εκθεμάτων υπάρχει πορτοφόλι του Χαρίλαου Τρικούπη το οποίο εμπεριέχει φωτογραφία της Αικατερίνης.
Γουλιέλμος Β΄ του Μομφερράτου

Βιογρραφία

Ήταν ο πρωτότοκος γιος τού Αλεράμο μαρκησίου του Μομφερράτου και της Αδελαΐδας. Έλαβε το όνομα τού πάππου του Γουλιέλμου Α΄ μαρκησίου τού Μομφερράτου και προπάτορα τού Οίκου.
Φαίνεται πως κυβέρνησε μαζί με τον πατέρα του και προαπεβίωσε αυτού. Η μόνη αναφορά τού ονόματος τού Γουλιέλμου Β΄ είναι σε ένα έγγραφο ίδρυσης αββαείου από τον Αλεράμο: "pro anime nostre et quondam Gulielmi qui fuit filius et filiaster atque germanus noster seu parentum nostrum mercede".
Γιάκομπ Όμπρεχτ

Βιογραφικά στοιχεία

Όσα, ελάχιστα, είναι γνωστά για την καταγωγή του Όμπρεχτ και την παιδική του ηλικία προέρχονται, κυρίως, από το μοτέτο του Mille quingentis.  Ήταν ο μοναδικός γιος του τρομπετίστα της Γάνδης, Βίλεμ Όμπρεχτ (Willem Obrecht) και της Λίσμπετ Χίιραρτς (Lysbette Gheeraerts). Η μητέρα του πέθανε πολύ νέα, το 1460, και ο πατέρας του, το 1488.  Τα δεδομένα της αρχικής μουσικής του παιδείας είναι, επίσης, λιγοστά  αλλά, κατά πάσα πιθανότητα, έμαθε να παίζει τρομπέτα, όπως ο πατέρας του και με τον τρόπο αυτό, διδάχθηκε αντίστιξη και να αυτοσχεδιάζει πάνω σε ένα cantus firmus.  Είναι πιθανό να γνώριζε τον Αντουάν Μπινουά (Antoine Busnois) στην Αυλή της Βουργουνδίας και, σίγουρα, ήξερε τη μουσική του, καθώς η πρώτη λειτουργία που συνέθεσε ο Όμπρεχτ δείχνει στενή συγγένεια ύφους με τον γηραιότερο συνθέτη. 
Λόγιος, συνθέτης και κληρικός,  o Όμπρεχτ φαίνεται να κατείχε κάποιες βραχύβιες θέσεις, δύο από τις οποίες κατέληξαν όχι τόσο ιδανικά.  Υπάρχει μία αρχειακή καταγραφή για την αποζημίωσή του για ένα έλλειμμα στους λογαριασμούς του, λόγω δωρεάς χορωδιακών βιβλίων που είχε αντιγράψει.  Κατά τη διάρκεια της καριέρας του βρισκόταν σε μεγάλη εκτίμηση, τόσο από τους πάτρονες όσο και από τους συναδέλφους του.  Ο Γιοχάνες Τινκτόρις, γράφοντας έναν κατάλογο σύγχρονων μεγάλων συνθετών στη Νάπολη, τον ξεχωρίζει ανάμεσά τους.  Το πιο σημαντικό είναι ότι, ο Όμπρεχτ ήταν μόλις 25 ετών όταν ο Τινκτόρις δημιούργησε τη λίστα του και, μάλιστα, στην άλλη πλευρά της Ευρώπης.  Ο ίδιος ο Έρασμος υπήρξε μέλος μίας από τις χορωδίες του Όμπρεχτ, γύρω στο 1476.  Το 1485 έγινε βοηθός χοράρχης στον καθεδρικό ναό της Μπρυζ  και το 1491 διευθυντής παρεκκλησίου στην Αμβέρσα. 
Ενώ οι περισσότεροι διορισμοί του Όμπρεχτ ήταν στη Φλάνδρα, πραγματοποίησε τουλάχιστον δύο ταξίδια στην Ιταλία, μία φορά το 1487, κατόπιν πρόσκλησης του δούκα Έρκολε Α΄ της Φεράρα [18] και, πάλι, το 1504.  Ο Έρκολε είχε ακούσει τη μουσική του Όμπρεχτ η οποία, είναι γνωστό ότι, κυκλοφόρησε στην Ιταλία μεταξύ 1484 και 1487,  και δήλωσε ότι την εκτιμούσε περισσότερο από τη μουσική όλων των άλλων σύγχρονων συνθετών.  Ο δούκας, προσπάθησε να πετύχει διορισμό από τον πάπα για τον Όμπρεχτ, αλλά αυτό δεν έγινε, οπότε ο συνθέτης επέστρεψε στη Φλάνδρα.  Το 1504, ο Όμπρεχτ επανήλθε στη Φερράρα, αλλά με το θάνατο του δούκα στις αρχές του επόμενου έτους, έμεινε χωρίς δουλειά. Με ποια ιδιότητα παρέμεινε στη Φερράρα είναι άγνωστο, αλλά πέθανε στην επιδημία της πανώλης, εκεί, λίγο πριν την 1η Αυγούστου 1505.
Νερό λεβήτων

Νερό λεβήτων ονομάζεται το νερό με το οποίο τροφοδοτείται οποιοσδήποτε ατμολέβητας προκειμένου να μετατραπεί σε ατμό.
Ο ατμός εν προκειμένω που αποτελεί το εργαζόμενο μέσο στις μηχανές εξωτερικής καύσης π.χ. ατμομηχανή μετά το έργο που παρέχει οδεύει στο ψυγείο της μηχανής όπου και συμπυκνώνεται εκ νέου σε νερό αποσταγμένο. Αυτό, χαρακτηριζόμενο και ως συμπύκνωμα, χρησιμοποιείται με συνεχές κύκλωμα (δίκτυο) στην επανατροφοδότηση του λέβητα, μέσω σχετικής αντλίας.

Πυκνότητα αλάτων

Κατά τη συνεχή λειτουργία των λεβήτων παρουσιάζεται συνεχής αύξηση της πυκνότητας των αλάτων εντός του υδροθαλάμου και τούτο διότι κάθε νέα ποσότητα νερού που εισέρχεται στο λέβητα, μετατρεπόμενο σε ατμό, τα άλατα που περιέχει παραμένουν στον υδροθάλαμο. Έτσι κάθε νέα υδροδότηση, όπως συνέβαινε παλαιότερα στις σιδηροδρομικές ατμομηχανές, ή και όταν γίνεται προς συμπλήρωση νερού λόγω απωλειών στο τροφοδοτικό κύκλωμα του λέβητα, αυξάνεται συνεχώς η ποσότητα των αλάτων καθιστώντας έτσι το νερό πυκνότερο εντός του υδροθαλάμου.
JoJo's Bizzare Adventure

Πλοκή

Η σειρά αφηγείται την ιστορία της οικογένειας Τζόσταρ, μια οικογένεια της οποίας τα διάφορα μέλη ανακαλύπτουν ότι προορίζονται να νικήσουν υπερφυσικούς εχθρούς, χρησιμοποιώντας μοναδικές δυνάμεις που κατέχουν. Το manga χωρίζεται σε 8 μοναδικά μέρη, το καθένα εκ των οποίων ακολουθεί την ιστορία του εκάστοτε μέλους της οικογένειας Joestar, που έχει το παρατσούκλι JoJo. Τα πρώτα έξι μέρη της σειράς λαμβάνουν χώρα σε ένα ενιαίο σύμπαν, ενώ τα μέρη 7 και 8 σε ένα εναλλακτικό.
Πυρηνική Ιατρική

Η Πυρηνική Ιατρική είναι σύγχρονη ειδικότητα της Ιατρικής , η οποία χρησιμοποιεί μικρές ποσότητες ραδιενεργών ουσιών ή ραδιοδιαγνωστικών αντιδραστηρίων για διαγνωστικούς αλλά και για θεραπευτικούς λόγους. Οι ιατρικές εξετάσεις οι οποίες γίνονται με αυτή την μέθοδο είναι γνωστές και ως σπινθηρογραφήματα 
Στις διαδικασίες της Πυρηνικής Ιατρικής τα ραδιονουκλεΐδια συνδυάζονται με άλλα χημικά στοιχεία, για να δημιουργήσουν χημικές ενώσεις, ή αλλιώς συνδυάζονται με ήδη υπάρχουσες φαρμακευτικές ενώσεις, για να σχηματίσουν ραδιοφάρμακα. Αυτά τα ραδιοφάρμακα, όταν ληφθούν από τον ασθενή, απελευθερώνουν τη δράση τους στοχευμένα, σε συγκεκριμένα όργανα ή συγκεκριμένους κυτταρικούς υποδοχείς. Αυτή η ιδιότητα των ραδιοφαρμάκων επιτρέπει στην Πυρηνική Ιατρική να απεικονίζει την έκταση μίας ασθένειας στο ανθρώπινο σώμα, βασιζόμενη στην κυτταρική λειτουργία και τη φυσιολογία, αντί να βασίζεται στις φυσικές αλλαγές της ανατομίας των ιστών. Σε μερικές ασθένειες, οι μελέτες της Πυρηνικής Ιατρικής μπορούν να εντοπίσουν ιατρικά προβλήματα πολύ νωρίτερα από άλλες διαγνωστικές μεθόδους. Κατά μία έννοια, η Πυρηνική Ιατρική είναι μία «ενδοακτινολογία», γιατί καταγράφει την ακτινοβολία που εκπέμπεται μέσα από το σώμα και όχι την ακτινοβολία που παράγεται από εξωτερικές πηγές, όπως οι ακτίνες-Χ.

Τα ραδιοϊσότοπα που χρησιμοποιεί η Πυρηνική Ιατρική εκπέμπουν ακτινοβολία γ και β ταυτόχρονα. Τα αποτελέσματα της χωρίζονται σε διαγνωστικές εφαρμογές και . Η τεχνολογία της Bright View XCT 2 επιτυγχάνει μεγαλύτερη ευκρίνεια της εικόνας και την ταχύτητα, της συλλογής των δεδομένων δηλαδή μικρότερη διάρκεια της εξέτασης του ασθενούς. Τέλος, η τεχνολογία έχει επιτρέψει στην Πυρηνική Ιατρική να χρησιμοποιεί γ-κάμερες οι οποίες είναι συνδεδεμένες με δίκτυο ταχύτατων ηλεκτρονικών υπολογιστών που έχουν εξαιρετικές δυνατότητες επεξεργασίας δεδομένων.
Ελευθερία Ελευθερίου

Βιογραφικό

Η Ελευθερία Ελευθερίου γεννήθηκε στις 12 Μαΐου 1989 στο Παραλίμνι και μεγάλωσε στο Φρέναρο της Επαρχίας Αμμοχώστου. Σε ηλικία 9 ετών, ξεκίνησε μαθήματα θεωρίας μουσικής και πιάνου. Σε ηλικία 15 ετών, παρακολούθησε για ένα χρόνο μαθήματα φωνητικής. Έπειτα από κάποιες εμφανίσεις σε μουσικά συγκροτήματα αλλά και ως σολίστας στην λαϊκή ορχήστρα του ΡΙΚ, ξεκίνησε να ασχολείται επαγγελματικά με τον χώρο του τραγουδιού από την ηλικία των 18 ετών.
Κατά την διάρκεια των σπουδών της στο Πανεπιστήμιο του Σάρεϊ της νότιας Αγγλίας στην Μουσική και στην Μουσική Εκτέλεση (Music and Performance), εργάστηκε για ένα χρόνο σε ελληνικό μαγαζί ως τραγουδίστρια. Έγινε ευρύτερα γνωστή έπειτα από την συμμετοχή της στον 2ο κύκλο του μουσικού διαγωνισμού Χ-Factor στην ελληνική τηλεόραση. Έπειτα από την αποχώρηση της, δέχτηκε πρόταση από τον παρουσιαστή της εκπομπής Σάκη Ρουβά για συνεργασία. Έχει συνεργαστεί με τον Νίκο Βέρτη, την Τάμτα, τον Σάκη Ρουβά και άλλους καλλιτέχνες. Το 2010 ήταν υποψήφια στον ελληνικό τελικό για την εκπροσώπηση της Ελλάδας στην Eurovision, αλλά η συμμετοχή της ακυρώθηκε όταν διέρρευσε το τραγούδι της συμμετοχής της "Tables are turning" στο διαδίκτυο, γεγονός που θεωρήθηκε πως θα αδικούσε τους υπόλοιπους συμμετέχοντες πριν από την προβλεπόμενη επίσημη παρουσίαση των υποψήφιων τραγουδιών από την ΕΡΤ. Το 2014, συμμετείχε στο τηλεοπτικό σοου του ΑΝΤ1, Υοur Face Sounds Familiar και παρά την πολύ υψηλή βαθμολογία της από το κοινό, δεν πέρασε στον τελικό. Κατέκτησε όμως την 5η θέση και πήρε το βραβείο Your Body Sounds Familiar. Σημαντική ήταν η νίκη της ως Loreen στο ειδικά αφιερωμένο στη Eurovision live του show.

Eurovision 2012

Στις 12 Μαρτίου 2012, έπειτα από ψηφοφορία, αναδείχτηκε νικήτρια και εκπροσώπησε την Ελλάδα στον διαγωνισμό τραγουδιού της Eurovision το 2012 στο Μπακού, την πρωτεύουσα του Αζερμπαϊτζάν, με το τραγούδι "Aphrodisiac". Στον πρώτο ημιτελικό του μουσικού διαγωνισμού στις 22 Μαΐου, κατάφερε να προκριθεί στο τελικό. Το τραγούδι Aphrodisiac κατέκτησε την 8η θέση στα Βελγικά Charts και την 4η θέση στα ελληνικά ψηφιακά τραγούδια. Το τραγούδι κυκλοφόρησε σε Cd Single σε ολόκληρη την Ευρώπη.
Το τελικό αποτέλεσμα του διαγωνισμού έφερε την Ελευθερία Ελευθερίου 4η στον ημιτελικό μετά από την 5η θέση που της έδωσαν οι επιτροπές και την 3η θέση που της έδωσε το κοινό. Στον τελικό τα πράγματα αντιστράφηκαν με το κοινό να την βάζει εντός δεκάδας και πιο συγκεκριμένα στην 9η θέση με χαμηλούς όμως βαθμούς και οι επιτροπές της έδωσαν την 18η θέση. Τελικά κατέληξε 17η με 64 βαθμούς και 2 12άρια από Αλβανία και Κύπρο.
Παύλος Παπαδόπουλος

Βιογραφικό

Γεννήθηκε στις 13 Αυγούστου 1994. Σπούδασε στο Λονδίνο, και είναι πτυχιούχος Επικοινωνίας, ΜΜΕ και Πολιτιστικών Σπουδών (Media and Cultural Studies) της Σχολής Επικοινωνίας του Λονδίνου (London School of Communication). Ξεκίνησε τη δημοσιογραφική του σταδιοδρομία το 1992, σε ηλικία 20 ετών, ως εξωτερικός συνεργάτης σε περιοδικά.
Από το 1996 μέχρι το 2000 ήταν ανταποκριτής της εφημερίδας «Το Βήμα» στο Λονδίνο, ενώ από το 2000 έως το 2004 διατέλεσε ειδικός σύμβουλος στο Πολιτικό Γραφείο του πρωθυπουργού της Ελλάδας Κώστα Σημίτη.
Σήμερα είναι πολιτικός συντάκτης του ΒΗΜΑτος και διευθυντής του ΒΗmagazino.
Το 2016 προκάλεσε μεγάλη αίσθηση με τη δημοσιοποίηση μυστικών συναντήσεων του πρωθυπουργού της Ελλάδας Αλέξη Τσίπρα με τον πρόεδρο του ΔΟΛ Σταύρο Ψυχάρη, που η κυβέρνηση αναγκάστηκε να παραδεχτεί. Στο έντονα αλληγορικό ρεπορτάζ ο Παπαδόπουλος αναφέρθηκε σε μία «γάτα Ιμαλαΐων» που ήταν παρούσα σε μία από τις συναντήσεις των δύο ανδρών. Για το τι μπορεί να σημαίνει η γάτα δόθηκαν διάφορες εκδοχές από τα ΜΜΕ.
Άρβυντας Ματσιγιάουσκας

Εθνική Λιθουανίας

Στη διάρκεια του Ευρωμπάσκετ 2003, όταν η Λιθουανία κατέκτησε το χρυσό μετάλλιο, ο Ματσιγιάουσκας ήταν ο πρώτος σκόρερ της ομάδας του.

Ολυμπιακός

Στις 20 Ιουλίου 2006 υπέγραψε τετραετές συμβόλαιο με τον Ολυμπιακό, όμως στις 16 Σεπτεμβρίου 2006 τραυματίστηκε στον αχίλλειο τένοντα κατά τη διάρκεια φιλικού αγώνα προετοιμασίας. Έτσι, δεν αγωνίσθηκε ούτε δευτερόλεπτο με τη φανέλα της νέας του ομάδας για έξι μήνες. Επέστρεψε στους αγωνιστικούς χώρους στις 3 Απριλίου 2007, στον εκτός έδρας αγώνα του Ολυμπιακού εναντίον της ισπανικής Τάου Θεράμικα για τα play-offs της Ευρωλίγκα. Αγωνίστηκε για 14 λεπτά, πετυχαίνοντας 2 πόντους από ισάριθμες ελεύθερες βολές. Προηγουμένως είχε αγωνιστεί σε ένα φιλικό παιχνίδι εναντίον του Αιγάλεω, την 1η Απριλίου 2007. Είναι γεγονός πως δεν πρόσφερε στην ομάδα του τίποτα από τα αναμενόμενα όταν αποκτήθηκε, λόγω σοβαρών και επιπόλαιων τραυματισμών, ο τελευταίος εκ των οποίων προκλήθηκε καθαρά με δική του υπαιτιότητα όταν, κατά τη διάρκεια διακοπών, τραυματίστηκε στο πόδι σε αγώνα μπάσκετ που έπαιζε με φίλους του στη Λιθουανία. Τελικά η ομάδα και ο παίκτης οδηγήθηκαν στα δικαστήρια καθώς υπήρχε έντονη διαφορά στο οικονομικό ζήτημα, αναφορικά με το ποσό που ο Ματσιγιάουσκας όφειλε να πάρει από τον Ολυμπιακό ως αποζημίωση για την πρόωρη λύση του συμβολαίου του. Τη δικαστική διαμάχη κέρδισε η ελληνική ομάδα, που κατέβαλε μέρος των χρημάτων που ο παίκτης θα έπαιρνε κανονικά για όλα τα χρόνια του συμβολαίου του, αν φυσικά αγωνιζόταν χωρίς τόσο μεγάλα διαστήματα διακοπών. Ο Ματσιγιάουσκας, αντίθετα, απαιτούσε να του καταβληθεί το σύνολο των απολαβών μέχρι τη λήξη του συμβολαίου, μολονότι δεν επρόκειτο να αγωνιστεί το υπόλοιπο διάστημα στον Ολυμπιακό. Έτσι τον Ιούνιο του 2010 ανακοίνωσε την αποχώρησή του από την ενεργό δράση.

Προπονητική καριέρα

Στις 19 Ιουνίου 2010 έγινε βοηθός προπονητή στην Perlas Vilnius, όμως τον Αύγουστο ανακοινώθηκε ότι έφυγε από την ομάδα για προσωπικούς λόγους.

Προσωπική ζωή

Στις 24 Ιουλίου 2010 παντρεύτηκε τη Βικτόρια Μπάντερ στο ναό του Αγίου Ιωάννη στο Βίλνιους.
Μεσιέ 93

Ιστορικό

Το Μεσιέ 93 ανακαλύφθηκε από τον ίδιο το Σαρλ Μεσιέ στις 20 Μαρτίου 1781.

Περιγραφή

Το Μεσιέ 93 έχει τριγωνικό σχήμα. Αποτελείται από τουλάχιστον 80 μέλη που εκτείνονται σε μία περιοχή 20 με 25 ετών φωτός στη δεδομένη απόσταση. Η ηλικία του σμήνους υπολογίζεται σε περίπου 100 εκατομμύρια έτη. Τα λαμπρότερα μέλη του σμήνους είναι μπλε γίγαντες τύπου Β9.
Εταιρεία Προστασίας Σπαστικών

Η Εταιρεία Προστασίας Σπαστικών είναι ελληνική μη κερδοσκοπική φιλανθρωπική οργάνωση που εξυπηρετεί άτομα με εγκεφαλική παράλυση.
Η εταιρεία ιδρύθηκε ως την Εταιρεία Σπαστικών Αθήνας το 1972. Το 2001, χάρη σε μια σημαντική δωρεά από το Ίδρυμα Λίλιαν Βουδούρη και τον τηλεμαραθώνιο του Mega Channel το 1996, η εταιρεία ίδρυσε το Κέντρο Εκπαίδευσης και Αποκατάστασης Ανοιχτή Πόρτα στην Αργυρούπολη.
Η εταιρεία έχει επωφεληθεί από τη δημοπρασία μερικών πολύτιμων κοσμημάτων της Piaget σε πλειστηριασμό της Christie's στο Λονδίνο, με τίτλο Sale 7970 - Important Jewels της 8ης Ιουνίου 2011. 
Σήμερα εξυπηρετεί περίπου 250 άτομα την ημέρα και παρέχοντας υπηρεσίες σε πάνω από 3000 οικογένειες συνολικά.
Δήμος Αργοστολίου

Δήμος Κρανίων

Ιδρύθηκε επίσημα σαν δήμος στις 17 Δεκεμβρίου 1864 μετά την ένωση των επτανήσων με την Ελλάδα. Ονομάστηκε αρχικά Δήμος Κρανίων (Κράνης ή Κραναίας) και έμβλημα το ίδιο με το σημερινό το μυθικό ήρωα Κέφαλο με το σκύλο του Λαίλαπα. Το όνομα του δήμου προερχόταν από τον Θουκυδίδη που αναφέρει ότι στο σημερινό Αργοστόλι ήταν η αρχαία πόλη Κράνη και η περιοχή λεγόταν Κρανίων γη. Ο Δήμος περιελάμβανε την πόλη και λίγους κοντινούς οικισμούς σε αυτή.
Ολυμπιακή Επιτροπή Αγίας Λουκίας

Ιστορία

Η Ολυμπιακή Επιτροπή Αγίας Λουκίας ιδρύθηκε το 1987 και αναγνωρίστηκε από τη Διεθνή Ολυμπιακή Επιτροπή το 1993.
Αντόνιο Γκριμάνι

Αποτυχίες και εξορία

Διορίστηκε Διοικητής Ναυτικού (1494) μια σχετικά εύκολη δουλειά σε περίοδο ειρήνης αφού το μοναδικό του καθήκον ήταν να διατηρήσει την ηρεμία στην Αδριατική Θάλασσα. Η έκρηξη του πολέμου με την Οθωμανική Αυτοκρατορία (1499) τον έφερε σε πολύ δύσκολη θέση, άπειρος στον πόλεμο γνώρισε δυο διαδοχικές συντριβές : στην Σαπιέντζα (19 Αυγούστου 1499) και στην Ναυμαχία του Ζόγκλου (25 Αυγούστου 1499). Ο Αντόνιο Γκριμάνι καταδικάστηκε σε θάνατο, η ποινή μετατράπηκε σε εξορία στο νησί Τσρες, από εκεί δραπέτευσε για την Ρώμη (1509).

Δόγης της Βενετίας

Με την παρέμβαση των γιων του που είχαν πολύ ψηλές θέσεις στην Δημοκρατία της Βενετίας επέστρεψε στην πατρίδα του, οι μεγάλες γνωριμίες που είχαν ιδιαίτερα οι γιοι του τον βοήθησαν να εκλεγεί Δόγης της Βενετίας αλλά υπέργηρος (6 Ιουλίου 1521). Οδήγησε την Βενετία στους Ιταλικούς πολέμους του 1521, μοναδικός του σύμμαχος ήταν ο Φραγκίσκος Α΄ της Γαλλίας που δεν τον εγκατέλειψε ποτέ. Μετά την Γαλλική ήττα στην μάχη του Μπικόκα άρχισε να ανησυχεί έντονα για την πορεία του πολέμου αλλά πέθανε, έδωσε εντολή στον διάδοχο του Αντρέα Γκρίττι να προχωρήσει σε συμφωνία με τον αυτοκράτορα Κάρολο Κουίντο. Παντρεύτηκε την Αικατερίνη Λορεντάν, ένας από τους γιους του ήταν ο διάσημος καρδινάλιος Ντομένικο Γκριμάνι(1493).
Καταρίνα Μπράνκοβιτς

Βιογραφία

Η Καταρίνα παντρεύτηκε στις 20 Απριλίου 1434 τον κόμη Ούλριχ Β΄ του Τσέλιε (1406-1456), ένα πολύ ισχυρό και πλούσιο άντρα, με μεγάλες εκτάσεις στη Στυρία και την σημερινή Κροατία. Μαζί του απέκτησε τρία παιδιά, τον Χέρμαν, τον Γιώργο και την Ελίζαμπεθ.
Μετά το θάνατο του συζύγου της στην πολιορκία του Βελιγραδίου το 1456 η Καταρίνα εγκατέλειψε όλα τα εδάφη τους στη σημερινή Σλοβενία και Κροατία, εκτός το Krško σε αντάλλαγμα για ένα ορισμένο ετήσιο μίσθωμα. Ταξίδεψε στην Ιταλία, Κέρκυρα, Ντουμπρόβνικ, στην Παλαιά Σερβία (σήμερα ΠΓΔΜ) με την αδελφή της Μάρα, χήρα του σουλτάνου Μουράτ Β΄.
Η Καταρίνα πέθανε το 1492 και θάφτηκε στο χωριό Κόντσε , δυτικά της Στρούμιτσα στη νοτιοανατολική Βόρεια Μακεδονία σήμερα.
Σήμερα στο Ζάγκρεμπ υπάρχει το Σέρβικο γενικό σχολείο "Καταρίνα Καντακουζινή Μπράνκοβιτς".
1533 Σάιμαα

Φυσικά χαρακτηριστικά

Η μέση διάμετρος της Σάιμαα εκτιμάται σε 26,13 χιλιόμετρα. O φασματικός τύπος της είναι S (λιθώδης), ενώ το γεωμετρικό άλβεδό της είναι 0,122 ± 0,016. Η Σάιμαα περιστρέφεται γύρω από τον εαυτό της μία φορά κάθε 7 ώρες και 5 λεπτά.
Ο κόκκινος βράχος (ταινία)

Παρατηρήσεις

Ο διευθυντής παραγωγής Βάγγος Βακογιάννης προσέγγισε τον Φιλοποίμενα Φίνο για να αναλάβει την τεχνική υποστήριξη της ταινίας, όμως εκείνος αρνήθηκε-ανέλαβε τελικά την φωνοληψία και την εργαστηριακή επεξεργασία της ταινίας-με πρόφαση  πως γύριζε άλλη ταινία.  Για το ρόλο της Φωτεινής Σάντρη ήθελε την Έλλη Λαμπέτη και για τον ρόλο του Άγγελου Μαρίνη τον Γιώργο Παππά, ενώ ο Σπέντζος δεν ήθελε τον Γρηγορίου για σκηνοθέτη της ταινίας και του πρότεινε τον Κάρολο Κουν  Τελικά ο Κουν, με τον οποίο συνεργάστηκε ο Γρηγορίου για δεκαπέντε ημέρες, του πρότεινε για τον ρόλο του Μαρίνη, τον Λυκούργο Καλλέργη. Η ηθοποιός Ίντα Χριστινάκη προερχόταν από τους σπουδαστές της σχολής του Κάρολου Κουν και εκπλήρωνε τις απαιτήσεις του Γρηγορίου για την ερμηνεία της Φωτεινής Σάντρη από  «ένα πρόσωπο εντελώς καινούργιο» 
Τελικά ο Κουν αποχώρησε από τη σκηνοθεσία της ταινίας για λόγους σκηνοθετικούς-κινηματογραφικούς, οικονομικούς (ο Σπέντζος δεν του έδινε τα χρήματα που ήθελε) και επαγγελματικούς (ετοίμαζε το ανέβασμα μιας θεατρικής παράστασης)
Τελικός ΟΥΕΦΑ Τσάμπιονς Λιγκ 2012

Ο Τελικός του Champions League για το 2012 διεξήχθη στις 19 Μαΐου στο Αλιάντς Αρένα του Μονάχου μεταξύ της Μπάγερν Μονάχου και της Τσέλσι. Ο αγώνας έληξε με σκορ 1:1 στην κανονική διάρκεια του αγώνα, ενώ δεν άλλαξε κατά τη διάρκεια της παράτασης, οδηγώντας την αναμέτρηση στα πέναλντι, όπου η Τσέλσι νίκησε με 4-3. Η Τσέλσι κατέκτησε το τρόπαιο για πρώτη φορά στην ιστορία της. Διαιτητής του αγώνα ήταν ο Πέδρο Προένσα από την Πορτογαλία.
Ισαάκ Λαυρεντίδης

Γέννηση στον Καύκασο και πρόσφυγας στον Λευκώνα Σερρών

Γεννήθηκε στο Ορτάκιοϊ του Καρς το 1911, όπου είχε μεταναστεύσει ο παππούς του Αβραάμ το 1878, όπως και δεκάδες χιλιάδες Έλληνες του Πόντου, που είχαν εποικίσει 20 χωριά της περιοχής.
Μετά την ανταλλαγη των πληθυσμών, εγκαταστάθηκε ως πρόσφυγας το 1923 στον Λευκώνα Σερρών μαζί με τον αδελφό του Ηλία.

Σπουδές-Ανδραγαθία στο ελληνοϊταλικό μέτωπο

Πάλεψε για να μάθει  γράμματα, καθότι ήταν φτωχός.   Αποφοίτησε από το 1ο Γυμνάσιο Σερρών και στη συνέχεια  εργάσθηκε για να αποκτήσει χρήματα για τις περαιτέρω σπουδές του. Σπούδασε στη Νομική του  Πανεπιστημίου Αθηνών και δικηγόρησε στις Σέρρες.
Πολέμησε κατά τον ελληνοϊταλικό πόλεμο (1940-1941) ως έφεδρος αξιωματικός και αποδεδειγμένα ανδραγάθησε. 
Λόγω της σκληρής βουλγαρικής κατοχής που επιβλήθηκε, μετά την κατάρρευση του μετώπου, στην Ανατολική Μακεδονία και Θράκη, κατέφυγε  στην Αθήνα . Απέκτησε τρία παιδιά:  την Ευγενία, την Ειρήνη και τον Νικόλαο.

Ενεργός συμμετοχή στην πολιτική ως βουλευτής Σερρών

Πολιτεύτηκε για πρώτη φορά το 1946 με το Λαϊκό Κόμμα και από τότε  εκλεγόταν αδιάλειπτα  βουλευτής Σερρών με τον Εθνικό Συναγερμό του Αλέξανδρου Παπάγου, την Εθνική Ριζοσπαστική Ένωση και τη Νέα Δημοκρατία    μέχρι το 1990 (εκτός βεβαίως από την περίοδο της επταετούς δικτατορίας,καθώς και βουλευτής Επικρατείας με το κόμμα της Νέας Δη­μοκρατίας) . Αναδείχθηκε   κοσμήτωρ, Β' και Α' Αντιπρόεδρος της Βουλής των Ελλήνων.

Τιμητικές διακρίσεις-Θάνατος

Τιμήθηκε  με το Χρυσούν Αριστείον Ανδρείας και με το παράσημο της Εθνικής Αντίστασης 1941 - 44 από το Ελληνικό Κράτος .
Πέθανε στις 14 Ιουνίου 1997 στη Ν. Σμύρνη (την ίδια ημέρα που τελέστηκε το ετήσιο μνημόσυνο για την σύζυγό του, Ελένη)  και τάφηκε στο κοιμητήριο της Ιεράς Μονής Σουμελά στο Βέρμιο.
Κύπελλο Κύπρου ποδοσφαίρου ανδρών 2018-19

Σύστημα διεξαγωγής

Στο κύπελλο Κύπρου 2018-19 είχαν δικαίωμα συμμετοχής οι 12 ομάδες του πρωταθλήματος Α΄ κατηγορίας 2019-19 και οι 16 ομάδες του πρωταθλήματος Β΄ κατηγορίας 2018-19. Ωστόσο, 4 ομάδες της Β΄ κατηγορίας δεν δήλωσαν συμμετοχή (ΑΕΖ Ζακακίου, Αναγέννηση Δερύνειας, Οθέλλος Αθηαίνου, ΜΕΑΠ). 
Διεξήχθη σε 5 γύρους. Στον Α΄ γύρο έγιναν μονοί αγώνες στην έδρα της ομάδας που κληρώθηκε ως γηπεδούχος. Σε περίπτωση που ένας αγώνας έληγε ισόπαλος, ακολουθούσε ημίωρη παράταση. Αν και μετά τη λήξη της παράτασης το αποτέλεσμα εξακολουθούσε να είναι ισόπαλο, τότε εκτελούνταν πέναλτι.
Στους επόμενους 3 γύρους έγιναν διπλοί αγώνες με κάθε ομάδα να αγωνίζεται στην έδρα της και στην έδρα του αντιπάλου. Προκρινόταν η ομάδα που είχε πετύχει τον μεγαλύτερο αριθμό τερμάτων και στους δύο αγώνες. Σε περίπτωση όπου και στους δύο αγώνες και οι δύο ομάδες σημείωσαν τον ίδιο αριθμό τερμάτων το κάθε τέρμα που σημειώθηκε εκτός έδρας λογιζόταν διπλό. Η ομάδα που με βάση το σύστημα αυτό, είχε τα περισσότερα τέρματα προκρινόταν στον επόμενο γύρο. Στην περίπτωση που και οι δύο ομάδες πετύχαιναν τον ίδιο αριθμό τερμάτων στην έδρα τους ή εκτός έδρας, δινόταν ημίωρη παράταση ευθύς μετά το τέλος του δεύτερου αγώνα. Αν κατά τη διάρκεια της παράτασης  και οι δύο ομάδες πετύχαιναν τον ίδιο αριθμό τερμάτων τα τέρματα που σημειώθηκαν εκτός έδρας λογίζονταν διπλά (δηλαδή προκρινόταν η φιλοξενούμενη ομάδα). Στην περίπτωση που κατά τη διάρκεια της παράτασης δεν είχαν σημειωθεί τέρματα, η πρόκριση καθοριζόταν με την εκτέλεση πέναλτι.
Ο τελικός ήταν μονός και είχε προαποφασιστεί να διεξαχθεί στο Νέο Στάδιο Γ.Σ.Π..
Η κυπελλούχος ομάδα είχε το δικαίωμα συμμετοχής στο ΟΥΕΦΑ Γιουρόπα Λιγκ 2019–20.
Άλμος των Ούγγρων

Βιογραφία

Ήταν γιος τού Έλοντ, ενός από τους φυλάρχους των Ούγγρων και της Εμέζε, κόρης τού Ονεντμπέλια πρίγκιπα τού Ντεντουμόογκερ. 
Ο ανώνυμος συγγραφέας της Ουγγρικής Κατάκτησης, που έγραψε το ιστορικό μυθιστόρημά του π. το 1200-10, αναφέρει πως ο Άλμος είχε καταγωγή από τον Αττίλα τον Ούννο. Ο χρονικογράφος Σίμων της Κέζα στα τέλη τού 13ου αι. αναφέρει, ότι ο Άλμος ήταν απόγονος τού Τουρούλ, μυθικού πτηνού. Έγραψε, ότι η σημαία τού Αττίλα είχε "την εικόνα τού Τουρούλ", που ταυτίζεται με το γεράκι. Ένα πτηνό έχει σημαντικό ρόλο στη γέννηση τού Άλμος, όπως αναφέρεται στην Ουγγρική κατάκτηση και στο Εικονογραφημένο Χρονικό. Ο μύθος λέει, πως όταν η μητέρα του ήταν έγκυος σε αυτόν, ονειρεύτηκε ένα γερακόμορφο πτηνό, που την εμπότισε. Ο ιστορικός Γκυούλα Κριστό και ο Βίκτωρ Σπίνεϊ γράφουν, πως η ιστορία αυτή έχει ανάλογες στις τουρκικές λαϊκές παραδόσεις και εκφράζει την καταγωγή του Οίκου από έναν τοτεμικό πρόγονο.